Klinikinę laboratoriją sudaro trys poskyriai:

* Hematologinių tyrimų;
* Biocheminių ir imunologinių tyrimų.
* Bendrų klinikinių tyrimų;

**Hematologinių tyrimų poskyryje** automatizuotai atliekame bendruosius kraujo tyrimus. Naudojant fluorescentinę tėkmės citometriją (tai moderniausia matavimo technologija) išmatuojame net 24 kraujo parametrus. Šviesiniais mikroskopais atliekame citomorfologinius kraujo ląstelių tyrimus, apskaičiuojame procentinį kraujo ląstelių santykį (leukogramą). Aprašome patologinius kraujo ląstelių pokyčius. Fotometrinės kapiliariškai sustabdyto tekėjimo kinetikos analizės metodas užtikrina mums greitus ir kokybiškus eritrocitų nusėdimo greičio tyrimų rezultatus.

**Biocheminių ir imunologinių tyrimų** **poskyryje** nustatome inkstų funkcijos rodiklius, kasos ir kepenų fermentus, kraujo mikroelementus, aterosklerozės žymenis. Taip pat atliekame smegenų skysčio biocheminius tyrimus, matuojame kraujo valproinės rūgšties koncentraciją. Vienintėliai Lietuvoje galime išmatuoti ličio koncentraciją. Automatiniais krešėjimo analizatoriais pagal plazmos viskoziškumo pokytį greitai ir patikimai nustatome kraujo krešėjimo rodiklius. Pabrėžiame, jog D-dimerų koncentracijos rodiklis yra ypač svarbus plaučių arterijos embolijos ir giliųjų venų trombozės diagnostikai. Imunocheminiu analizatoriumi nustatome skydliaukės, lytinius hormonus ir prokalcitoniną, kuris būtinas sepsio diagnostikai. Šiuo analizatoriumi kiekybiškai tiksliai išmatuojame didelio jautrumo troponiną I (TNHS), kuris svarbus ankstyvai miokardo infarkto diagnostikai.Sunkių klinikinių būklių atvejaistiriame kraujo dujas, pH, nustatome elektrolitų ir laktatų koncentraciją. Be to galime atlikti narkotinių medžiagų, sifilio, hepatito C ir ŽIV atrankinius tyrimus.

**Bendrų klinikinių tyrimų** **poskyryje** nauju šiuolaikiniu pilnai automatizuotu analizatoriumi atliekame ne tik bendruosius šlapimo tyrimus, bet ir tiksliai automatiniu būdu suskaičiuojame šlapime esančius forminius elementus, bakterijas ir kitas patologines daleles. Atliekame koprologinius (tame tarpe slapto kraujo) tyrimus ir lyties organų išskyrų tepinėlių mikroskopinius tyrimus. Šiame poskyryje tiriame smegenų skystį (likvorą). Apskaičiuojame likvoro citozę bei atliekame citomorfologinį tyrimą.

RVPL Klinikinės diagnostikos laboratorijos kokybės ir darbo dokumentus rengiame ir nuolat atnaujiname pagal standartų LST EN ISO 9001:2015 ir LST EN ISO 15189:2013 reikalavimus. Reguliariai ir sėkmingai dalyvaujame tarptautinėse tarplaboratorinėse kokybės vertinimo programose. Teigiami įvertinimai motyvuoja mus nuolat gerinti darbo kokybę, tobulinti darbuotojų kvalifikaciją, diegti naujus pažangius tyrimų metodus.